BUALU BUDIBU BAMANYISHA PA BULOBA BUJIMA
Bitendelelu bia dishima mbitendelelu kayi? Bitu bikutonda pautu umvua ne: bamue bantu mbenze malu mabi mu dîna dia bitendelelu biabu anyi? Utu umvua bibi pautu umona bantu batu badiamba mudibu bena nzambi badibueja mu mvita ne mu malu a terorisme anyi a ba nguluba wa tshinyangu badi bashipangana anyi bakosangana mishiku ne babakosayi anyi? Bitendelelu bidi bidibueja mu malu mabi a bungi nunku bua tshinyi?
Anu bitendelelu bia dishima ke bitu bidibuejakaja mu malu aa, ki mbitendelelu bionso to. Yezu Kristo wakamba ne: bitendelelu bia dishima bidi bienza malu mabi anu bu mudi ‘mitshi mibi ikuama bimuma bibi.’ (Matayo 7:15-17) Kadi mmalu kayi mabi atu bitendelelu bia dishima bienza?
BITU BIDIBUEJA MU MVITA NE MU MALU A TSHIDIDI: Tshikandakanda tshikuabu tshidi tshiamba ne: “Mu Asia ne mu mikuabu miaba, bamfumu ba bitendelelu badi basue bumfumu badi bakeba kupeta bukokeshi bua bungi mu mushindu mubi. Badi banaya ne lungenyi lua bena kuitabuja babu bua babatue mu nyima.” Tshikandakanda etshi tshidi tshiamba kabidi ne: Ke bualu kayi “malu adi enda anyanguka bibi pa buloba.” Muntu kampanda wa mu ditunga dia États-Unis kadi udi mumanyike mu malu a nzambi wakamba ne: “Shipayi bena tshinyangu bua kabashipianganyi to. Bashipayi bonso mu dîna dia Nzambi.” Pabi Mukanda wa Nzambi udi wamba ne; ‘Biamba muntu ne: Ndi nnanga Nzambi, ne yeye udi ne muanabu lukuna, yeye udi muena mashimi.’ (1 Yone 4:3) Yezu wakamba mene ne: ‘Suayi badi nenu lukuna.’ (Matayo 5:44) Kadi mbantu ba mu bitendelelu kayi biudi mumanye batu badibueja mu mvita?
BITU BILONGESHA MALU A DISHIMA: Bitendelelu bia bungi bitu bilongesha ne: muntu utu ne nyuma anyi anyima utu kayi umueneka to; biamba ne: anyima eu utu ushala ne muoyo patu mubidi ufua. Balombodi ba bitendelelu bia bungi batu basue dilongesha edi bualu batu balomba bantu makuta bua kuenzela balela anyi balunda babu bakadi bafue masambila. Kadi Bible katu wamba nanku to. Tshilejilu, tangila tshidi Bible wamba: ‘Badi ne muoyo badi bamanye ne: Netufue; kadi bafue kabena bamanye bualu nansha bumue.’ (Muambi 9:5) Yezu wakalongesha ne: bafue nebajuke. Dijuka dia bafue ku lufu kadivua mua kuikala ne mushinga bu muntu muikale ne anyima udi kayi mua kufua to. (Yone 11:11-25) Batuku banuambila mu tshitendelelu tshienu ne: anyima katu ufua anyi?
KABIENA BIKANDIKA TSHIENDENDA NE MUOYO UMUE TO: Mu matunga a bungi mudi bitendelelu bitu bamue bampasata bantu balume bikale basele bantu balume nabu ne bantu bakaji pabu ne bantu bakaji nabu. Bitendelelu ebi bitu kabidi bilomba mbulamatadi ne disuminyina dionso bua itabe bua kuelesha mabaka a bantu balume ne bantu balume nabu ne a bantu bakaji ne bantu bakaji nabu ku mikanda. Bikuabu bitendelelu bitu bibenga tshiendenda, kadi bitu bilekela bansaserdose anyi bampasata banyanga bana ba bende, kabayi bateka bampasata aba panshi to, bashala babalekele patupu. Kadi Bible muine udi wamba tshinyi bua tshiendenda? Bible udi wamba patoke ne: “Kanudingibu; bena tshiendenda, anyi bena mpingu, anyi bena masandi, anyi badileji bu bakaji, anyi balume badi benzelangana malu a bundu, kabena bapiana bukalenge bua Nzambi.’ (1 Kolinto 6:9, 10) Udiku mumanye bimue bitendelelu bidi kabiyi bakandika tshiendenda ne muoyo umue anyi?
Tshienzekela bitendelelu bia dishima kumpala eku ntshinyi? Yezu wakamba ne: ‘Mutshi wonso udi kauyi ukuama bimuma bimpe nebaushimbule, nebawele mu kapia.’ (Matayo 7:19) Kakuyi mpata, nebashipe bitendelelu bia dishima, nebabibutule butubutu. Kadi nebabishipe mushindu kayi? Nebabishipe dîba kayi? Diandamuna dia nkonko eyi didi mu mukanda wa Buakabuluibua nshapita wa 17 ne wa 18.
Bitendelelu bia dishima bidi bitumina ‘bakalenge ba pa buloba’ dîyi
‘Bantu banyi, nupatuke munkatshi muende’
Anji elabi meji ne: udi umona mukaji wa ndumba kampanda musombe pa nyama munene mukuate buôwa. Nyama eu udi ne mitu 7 ne nsengu 10. (Buakabuluibua 17:1-4) Ndumba eu nnganyi? Bible udi wamba ne: udi ukokesha ‘ku mutu kua bakalenge ba pa buloba.’ Mmuvuale bilamba bikunzubile, udi ne musenga wa manananshi, ne udi ne bubanji bupite bungi. Udi kabidi ne malu a bademon adiye ‘udinga nawu bantu ba mu bisamba bionso.’ (Buakabuluibua 17:18; 18:12, 13, 23) Bible udi utuambuluisha bua kuamba ne: ndumba eu mbitendelelu bionso bia dishima bidi pa buloba. Nanku, ki ntshitendelelu tshimue to, kadi mbitendelelu bionso bidi bienza malu mabi.
Nyama udi ndumba mubande eu mmatunga onso a pa buloba adi ne bididi bia mishindu yonso.* (Buakabuluibua 17:10-13) Bitendelelu bia dishima mbibande pa nyama eu mu ngumvuilu wa ne: bidi bikeba bua kuikalabi bimulombola mu malu onso.
Kadi mu katupa kîpi emu, bualu bua dikema nebuenzeke. Bible udi wamba ne: ‘Nsengu dikumi iwakatangila, ne nyama wa luonji, nebikine mukaji wa ndumba, nebimuvuije bu tshintu tshia patupu ne butaka, nebidie munyinyi wende, nebimushidishe ne kapia.’ (Buakabuluibua 17:16) Bena malu a tshididi nebakudimukile bitendelelu bia dishima diakamue ne kubishipa bionso kong mu mupodi wa dîsu! Kadi tshiabafikisha ku dienza nunku ntshinyi? Bible udi wandamuna ne: ‘Nzambi wakabueja bualu ebu mu mitshima yabu bua kuenzabu mudiye wela meji.’ (Buakabuluibua 17:17) Nunku Nzambi nealumbuluishe bitendelelu bia dishima bua lumu luende ludibi binyange ne bua malu abi mabi mapite bungi. Bu mudi Nzambi wenza malu onso malulame kakuyi kalema, neangate anu bena politike anyi bena tshididi bua kushipa bitendelelu ebi nansha mudibi biumvuangana nabu lelu’eu.
Udi mua kuenza tshinyi wewe kuyi musue kufua pamue ne bitendelelu bia dishima? Nzambi udi utuambila ne: ‘Bantu banyi, nupatuke munkatshi muende.’ (Buakabuluibua 18:4) Ke dîba dia wewe kupatuka mu bitendelelu bia dishima edi! Kadi mpindieu paudi upatukamu mbua kuya kuepi? Mbua kubanga kuela meji ne: Nzambi katuku anyi? Tòo, bualu bonso badi bamba ne: Nzambi katuku, anu kabutu ke kadi kabindile. (2 Tesalonike 1:6-9) Tshintu tshimuepele tshiudi mua kuenza nkubuela mu tshitendelelu tshilelela. Kadi mpindieu neumanye ne: etshi ke tshitendelelu tshilelela mushindu kayi?
Tshitendelelu tshilelela tshidi ne bua kuikala ne malu kayi mimpe?—Matayo 7:17.
TSHITU TSHIMANYIKILA KU DINANGA: Batendeledi balelela ‘kabena ba pa buloba to,’ nunku kabena balekela tshisa tshiabu ne nkoleshilu wabu bibakosolola, bibafikisha ku dikinangana to; ‘mbanangangane.’ (Yone 13:35; 17:16; Bienzedi 10:34, 35) Pamutu pa kushipa bena kuitabuja nabu, badi bitaba bobu padibi bikengela bua kufua pa muaba wabu.—1 Yone 3:16.
TSHITU TSHILAMATA DÎYI DIA NZAMBI BIKOLE: Tshitendelelu tshilelela tshitu tshiangatshila malongesha atshi anu mu Bible. Katshiena tshilongesha ‘bilele’ ne ‘mikenji ya bantu’ to. (Matayo 15:6-9) Bua tshinyi? Bualu ‘dîyi dionso dia mu Mukanda wa Nzambi didi difume munda mua Nzambi bu mupuya wende, ne didi ne mudimu muimpe wa kuyisha bantu, ne wa kubabela, ne wa kubadimuija.’—2 Timote 3:16.
TSHITU TSHIAMBULUISHA BENA MU DÎKU BUA KUIKALA NE MALANDA MIMPE, NE TSHISAKA BANTU BUA KUENZA MALU MIMPE: Tshitendelelu tshilelela tshitu tshilongesha balume bua ‘kunanga bakaji babu bu mudibu banange mibidi yabu’; tshilongesha bakaji bua ‘kunemeka babayabu’ bikole; ne tshilongesha bana bua ‘kutumikilabu baledi babu.’ (Efeso 5:28, 33; 6:1) Anu bantu ba tshitembu ke batubu bapesha mianzu kampanda mu tshitendelelu tshilelela.—1 Timote 3:1-10.
Kudiku tshitendelelu tshidi tshikumbaja malu aa anyi? Tangila mudi mukanda mukuabu utubu bapatule mu tshidimu tshia 2001 wandamuna: “Bu bantu ba bungi bikale benza malu atu Bantemu balongesha ne benza, kabavua mua kuikala bashipe bena Yuda ne bantu bakuabu mu Allemagne to; katuvua mua kumvua ne: badi bashipa bena tshisa kampanda muaba kansanga to.”—Holocaust Politics.
Bantemu ba Yehowa badi balongesha malu adi mu Bible ne baenza kabidi. Badi mu matunga 235. Tudi tukusengelela bua ulombe Bantemu bua bakulongeshe malu adi Nzambi ulomba bua kumutendelela mushindu udiye musue. Ke dîba dia kukeba tshia kuenza edi! Kuindidi malaba to! Bitendelelu bia dishima bikadi pa kufua!—Sefanya 2:2, 3.
* Udi mua kupeta malu a bungi pa tshilumbu etshi mu mukanda wa Bantemu ba Yehowa wa Buakabuluibua—Nkomenu wabu munene ukadi pabuipi!
lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn